Il-Mulej, sid tat-tempesti Salm ta' David. Agħtu lill-Mulej, ulied Alla , agħtu lill-Mulej glorja u qawwa. Agħtu lill-Mulej il-glorja ta' ismu, qimu l-Mulej fl-għamara mqaddsa tiegħu. Leħen il-Mulej fuq l-ibħra ; Alla tal-glorja jriegħed, il-Mulej fuq l-ibħra kotrana. Leħen il-Mulej bil-qawwa, leħen il-Mulej bil-glorja. Leħen il-Mulej ikisser iċ-ċedri; ikisser il-Mulej iċ-ċedri tal-Libanu. Iġiegħel il-Libanu jaqbeż bħal għoġol, is-Sirjon bħal ferħ ta' gendus selvaġġ. Leħen il-Mulej itajjar ilsna tan-nar. Leħen il-Mulej jheżżeż id-deżert; jheżżeż il-Mulej id-deżert ta' Kades . Leħen il-Mulej jobrom il-ballut, u jżarma l-foresti; u fit-tempju tiegħu kulħadd jgħid: Glorja! Il-Mulej jaħkem fuq l-għargħar; isaltan il-Mulej għal dejjem. Il-Mulej jagħti l-qawwa lill-poplu tiegħu; ibierek il-Mulej bis-sliem il-poplu tiegħu!